Þakplötur og þakpappi fuku af tveimur húsum á Siglufirði í gærkvöld. Björgunarsveitarmenn voru kallaðir út til að hemja plötur og lausamuni.
Eftir því sem leið á kvöldið fór að draga úr vindi, en björgunarsveitamenn þurftu frá að hverfa við að koma segli yfir hús þar sem pappi fauk af. Í því húsi, við Grundargötu býr Brynja Baldursdóttir.
Þetta voru alveg svakalegar hviður. Þær voru það hressilegar að þær náðu að lyfta upp og fletta af öllum þakpappanum sem var búið að festa einstaklega vel, til fyrirmyndar.
Brynja og hennar fjölskylda voru í alla nótt að vinda handklæði og losa fötur þar sem vatn lak inn í öll herbergi á efstu hæðinni og á miðhæðinni. Rigningu er svo spáð aftur á Siglufirði í kvöld.
já það er spáð aftur rigningu í kvöld svo við ætlum að freista gæfunnar og ná að henda út blautu einangruninni og setja segl yfir þakið áður en það skellur á aftur rigning. Björgunarsveitin kom, þau voru alveg svakalega vel búin, alveg fleiri fleiri manns. Þau ætluðu að fara beint upp með seglið, en með allar öryggislínur og allt þá treystu þau sér ekki í þetta því hviðurnar voru svo þvílíkar.
Norðanhvellur gekk yfir Siglufjörð í gærkvöld þar sem þakplötur og þakpappi flettist af húsum. Íbúi í öðru húsinu var með handklæði og fötur að freista þess að forða tjóni vegna rigningarinnar í alla nótt. 